Sve su dvorane u novom splitskom multipleksu opremljene najsuvremenijom digitalnom tehnologijom, a kvalitetu doživljaja upotpunjuju i “wall to wall” platna premazana srebrom te Dolby Digital EX.

Građani Splita i okolice već ove godine će moći uživati u jedinstvenom kino doživljaju. Riječ je o novom projektu tvrtke Blitz-CineStar, CINESTAR SPLIT 4DX™ multipleksu koji se otvara u trgovačkom centru Mall of Split, a koji će biti opremljen najsuvremenijom tehnologijom koja gledanje filmova dovodi na potpuno novu razinu. Ovo najveće kino u Dalmaciji imat će ukupno devet dvorana i 1386 sjedala, a uz jedinstvenu eXtreme dvoranu veliki interes pobuđuje 4DX™ dvorana, koju CineStar dovodi u Split zahvaljujući ekskluzivnom ugovoru s CJ 4DPLEX, svjetskim liderom u 4DX tehnologiji, prisutnim u 50 zemalja s preko 49.000 4DX sjedala u 400 multipleksa. Otvaranjem ove 4Dx dvorane i Split se, kao treći hrvatski grad, nakon Zagreba i Rijeke, upisuje na mapu 4DX gradova u svijetu. Filmovi svih hollywoodskih studija bit će prikazivani u 4DX™ dvorani u novom CineStaru Split, a jedan od prvih su Ratovi zvijezda: Posljednji Jedi.

Novim multipleksom u Splitu, CineStar će svojim posjetiteljima pružiti mogućnost kombiniranja pogodnosti Loyalty Cluba te on line kupovine za dva kina na dvije lokacije (u Joker Centru te Mall of Splitu) te će s ukupno 14 dvorana ponuditi posjetiteljima najveći izbor filmova u svakom trenutku.

Posebnost novog CineStar multipleksa je njegova vrhunska tehnološka opremljenost, koja omogućava potpuno novu razinu kino iskustva. Naime, ovo kino posljednje generacije bit će drugo kino u Hrvatskoj, uz Kaptol Boutique Cinema u Zagrebu, koje je u potpunosti opremljeno Barco laserskim projektorima. Najnovija CLP serija laserskih projektora temeljena je na laserskoj tehnologiji plavog lasera i fosfornog “wheela”, koji u kombinaciji stvaraju puni spektar boja te superiornu kvalitetu slike. Najnovija laserska tehnologija, uz veliku količinu svjetla koju može proizvesti, pruža i veći kontrast slike za razliku od standardnih digitalnih projektora, čime je slika primjetno kvalitetnija i ugodnija ljudskom oku, što posebno dolazi do izražaja kod efektnih 3D projekcija. Sve su dvorane u novom splitskom multipleksu opremljene najsuvremenijom digitalnom tehnologijom, a kvalitetu doživljaja upotpunjuju i “wall to wall” platna premazana srebrom te Dolby Digital EX.